-
“Nyɛɛ pee nihi nɛ a kaseɔ mi” (1)
-
Yi yemi kɛ yi nɔ hami (2-16)
-
Nyɔmtsɛ ɔ Gbɔkuɛ Niye Ní ɔ yemi (17-34)
Anɛ o maa suɔ nɛ o kane munyu nɛ ɔ ngɛ %% mi lo?
11 Nyɛɛ pee nihi nɛ a kaseɔ mi kaa bɔ nɛ imi hu i kaseɔ Kristo ɔ. 2 I ngɛ nyɛ yi jee, ejakaa ngɛ níhi tsuo a mi ɔ, nyɛ kaiɔ mi, nɛ nyɛ hɛɛ kusumi ɔmɛ a mi kpɛii kaa bɔ nɛ i ngɔ kɛ ha nyɛ ɔ. 3 Se i suɔ nɛ nyɛɛ le kaa nyumu fɛɛ nyumu yi ji Kristo; nɛ yo hu yi ji nyumu; nɛ Kristo hu yi ji Mawu. 4 Nyumu fɛɛ nyumu nɛ nɔ́ ko hiɔ e yi nɔ nɛ e kɛ sɔleɔ aloo e kɛ gbaa a, e pueɔ e yi ɔ hɛ mi si; 5 se yo fɛɛ yo nɛ e ngɔɛ nɔ́ kɛ hɛ e yi nɔ nɛ e kɛ sɔleɔ aloo e kɛ gbaa a, e pueɔ e yi ɔ hɛ mi si, ejakaa e ngɛ kaa yo nɛ e kpa e yi* ɔ nɔuu. 6 Ejakaa ke yo ko ngɔɛ nɔ́ kɛ hɛ e he ɔ, lɛɛ e sa nɛ e ha nɛ a sɛ e yi ɔ; se ke e ji zo kɛ ha yo kaa e ma ha nɛ a sɛ e yi aloo e ma ha nɛ a kpa e yi* ɔ, lɛɛ e sa nɛ e ngɔ nɔ́ kɛ ha e he. 7 Ejakaa e sɛ nɛ nyumu nɛ e ha e yi nɔ nɔ́, akɛnɛ e ji Mawu henɔ kɛ e hɛ mi nyami ɔ he je, se yo lɛɛ e ji nyumu hɛ mi nyami. 8 Ejakaa pi yo mi nɛ nyumu je kɛ ba, se yo lɛɛ, nyumu mi nɛ e je kɛ ba. 9 Nɛ jehanɛ se hu ɔ, pi yo he je nɛ a bɔ nyumu ngɛ, mohu ɔ, nyumu he je nɛ a bɔ yo ngɛ. 10 Enɛ ɔ he je nɛ e sa kaa yo nɛ e ná he wami he okadi ko ngɛ e yi ɔ nɔ ɔ nɛ, ngɛ hiɔwe bɔfo ɔmɛ a he je. 11 Jehanɛ ɔ, ngɛ Nyɔmtsɛ ɔ blɔ fa mi ɔ, ke nyumu be ɔ, yo be, nɛ jã kɛ̃ nɛ ke yo be ɔ, nyumu hu be. 12 Ejakaa kaa bɔ nɛ yo je nyumu mi ɔ, jã kɛ̃ nɛ nyumu hu gu yo nɔ kɛ ba; se níhi tsuo je Mawu ngɔ. 13 Nyɛ nitsɛmɛ nyɛɛ kojo nɛ nyɛɛ hyɛ: Anɛ e da blɔ kaa yo ko maa sɔle kɛ ha Mawu be mi nɛ e hɛ e yi nɔ nɔ́ lo? 14 Anɛ adebɔ nitsɛ tsɔɔ we nyɛ kaa yi bwɔmi gagaaga wui nyumu hɛ mi nyami, 15 se ke yo ngɛ yi bwɔmi gagaaga a, e ji e hɛ mi nyami lo? Ejakaa a ha lɛ e yi bwɔmi ɔ ngɛ he hami nɔ́ nane mi. 16 Se ke nɔ ko suɔ kaa e kɛ atsinyɛ jemi ma fĩ kusumi kpa ko se ɔ, wɔɔ lɛɛ wa be nɔ́ kpa ko, nɛ Mawu asafo ɔmɛ hu jã nɔuu. 17 Se be mi nɛ i kɛ blɔ tsɔɔmi nɛ ɔmɛ ngɛ hae ɔ, i je we nyɛ yi, ejakaa ke nyɛ kpe ɔ, nɔ́ kpakpa ji mi kɛ bɛ, mohu ɔ, nɔ́ nɛ hí kulaa lɛ jeɔ mi kɛ baa. 18 Ejakaa kekleekle ɔ, i nu kaa ke nyɛ nya ba bua kaa asafo ɔ, mi gbamihi ngɛ nyɛ kpɛti; nɛ ngɛ blɔ ko nɔ ɔ, i heɔ yeɔ. 19 Ejakaa ngɛ anɔkuale mi ɔ, jami kuuhi hu maa hi nyɛ kpɛti, bɔ nɛ pee nɛ ni nɛmɛ nɛ a sa a nɛ a je kpo heii. 20 Ke nyɛ nya ba bua ngɛ he kake ɔ, pi ngɛ Nyɔmtsɛ ɔ Gbɔkuɛ Niye Ní ɔ yemi tutuutu he je. 21 Ejakaa ke nyɛ ngɛ ní ɔ yee ɔ, nyɛ ti nɔ fɛɛ nɔ sɛɔ hlami nɛ e yeɔ lɛ nitsɛ e gbɔkuɛ niye ní, kɛkɛ ɔ, benɛ hwɔ ngɛ nɔ ko yee ɔ, nɔ kpa hu de dã. 22 Anɛ nyɛ be wehi nɛ nyɛ yeɔ ní nɛ nyɛ nuɔ ní ngɛ a mi lo? Aloo anɛ nyɛ gbeɔ Mawu asafo ɔ he guɛ, nɛ nyɛ haa nɛ ni nɛmɛ nɛ a be nɔ́ ko ɔmɛ a hɛ mi pueɔ si lo? Mɛni ma nyɛ ma de nyɛ? Anɛ e sa kaa ma je nyɛ yi lo? Ngɛ enɛ ɔ mi ɔ, i be nyɛ yi jee. 23 Ejakaa nɔ́ nɛ ye nine su nɔ kɛ je Nyɔmtsɛ ɔ ngɔ ɔ nɛ imi hu i ngɔ kɛ ha nyɛ ɔ nɛ, kaa nyɔ ɔ mi nɛ a maa tsɔɔ Nyɔmtsɛ Yesu se blɔ ɔ, e kɛ̃ abolo, 24 nɛ benɛ e na Mawu si ta a, e ku mi nɛ e de ke: “Enɛ ɔ daa si kɛ ha ye nɔmlɔ tso ɔ nɛ e ngɛ ngɛ nyɛ he ɔ. Nyɛɛ ya nɔ nɛ nyɛɛ pee enɛ ɔ nɛ nyɛ kɛ kai mi.” 25 Benɛ a ye gbɔkuɛ ní ɔ ta a, e wo kplu ɔ hu nɛ e pee jã nɔuu, nɛ e de ke: “Kplu nɛ ɔ daa si kɛ ha somi he ɔ nɛ a gu ye muɔ ɔ nɔ kɛ so ɔ. Nyɛɛ ya nɔ nɛ nyɛɛ pee enɛ ɔ, be fɛɛ be nɛ nyɛ maa nu ɔ, nyɛ kɛ kai mi.” 26 Ejakaa be fɛɛ be nɛ nyɛ maa ye abolo nɛ ɔ nɛ nyɛ maa nu kplu nɛ ɔ nya a, nyɛɛ ya nɔ nɛ nyɛɛ hi Nyɔmtsɛ ɔ gbenɔ ɔ jajee kɛ yaa si be nɛ e maa ba. 27 Enɛ ɔ he ɔ, nɔ fɛɛ nɔ nɛ e yeɔ abolo ɔ aloo e nuɔ Nyɔmtsɛ ɔ kplu ɔ nya bɔ nɛ e sɛ ɔ, e maa ye Nyɔmtsɛ ɔ nɔmlɔ tso ɔ kɛ e muɔ ɔ he fɔ. 28 Kekleekle ɔ, ha nɛ adesa nɛ e hyɛ e mi, nɛ lɛ nitsɛ e kplɛɛ nɔ, nɛ lɔ ɔ se loko e ye abolo ɔ nɛ́ e nu kplu ɔ nya. 29 Ejakaa nɔ nɛ e yeɔ nɛ e nuɔ nɛ e yɔse we nɔmlɔ tso ɔ, kojomi e yeɔ nɛ e nuɔ kɛ siɔ lɛ nitsɛ e he ɔ nɛ. 30 Enɛ ɔ he je nɛ nyɛ kpɛti nihi babauu gbɔjɔ nɛ a be he wami, nɛ nihi fuu nɔ gbenɔ mahe* mi ɔ nɛ. 31 Se ke ji kaa wa ma yɔse nimli nɛ wɔ nitsɛmɛ wa ji ɔ, lɛɛ a be wɔ kojoe. 32 Se ke a kojo wɔ ɔ, lɛɛ Yehowa* ma tsɔse wɔ, bɔ nɛ pee nɛ a ko bu wɔ fɔ kɛ piɛɛ je ɔ he. 33 Enɛ ɔ he ɔ, ye nyɛmimɛ, ke nyɛ nya ba bua konɛ nyɛɛ ye ɔ, nyɛɛ mlɛ nyɛ sibi. 34 Ke hwɔ ngɛ nɔ ko yee ɔ, ha nɛ e ye ní ngɛ we mi, bɔ nɛ pee nɛ nyɛ he nya buami ɔ nɛ ko ba plɛ pee kojomi. Se ní nɛmɛ nɛ piɛ ɔ lɛɛ, ke i ba a, ma ba dla mɛ ngɔ to blɔ nɔ.